與高適薛據同登慈恩寺
作者：岑參
朝代：唐
主题：五言古詩
篇章：與高適薛據同登慈恩寺浮圖

paragraphs: 塔勢如涌出，孤高聳天宮。
登臨出世界，磴道盤虛空。
突兀壓神州，崢嶸如鬼工。
四角礙白日，七層摩蒼穹。
下窺指高鳥，俯聽聞驚風。
連山若波濤，奔湊似朝東。(湊 一作：走；似 一作：如)
青槐夾馳道，宮館何玲瓏。(館 一作：觀)
秋色從西來，蒼然滿關中。
五陵北原上，萬古青濛濛。
淨理了可悟，勝因夙所宗。
誓將掛冠去，覺道資無窮。

标签：蒙学
唐詩三百首